**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.04.2019, ora 08.00 – 04.04.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.04.2019, ora 07.00**

**RÂURI**

**Debitele au fost, în general, staționare**, exceptând râurile din bazinul hidrografic Cerna, cursul mijlociu și inferior al Mureșului, cursurile inferioare ale Timișului și Bârzavei, cursul superior al Prutului, unde au fost în creștere ca urmare a cedării apei din stratul de zăpadă aferent zonelor montane și propagării și râurile din bazinele superioare ale Someșului, Buzăului, Bistriței, cursurile inferioare ale Vișeului, Izei, Turului, Lăpușului și cursul inferior al Prutului, unde au fost în scădere.

Creșteri izolate de niveluri și debite ca urmare a cedării apei din stratul de zăpadă s-au înregistrat pe unele râuri mici din zonele de munte și, în special, pe cele din jumătatea de vest a țării.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele superioare ale Vişeului și Lăpușului și mai mici (sub 30%) pe râurile din bazinele Moravița, Cerna, Vedea, Bârlad, bazinul superior al Timișului, pe afluenţii Prutului și, izolat, în bazinele superioare ale Oltului și Argeșului şi în bazinul inferior al Argeșului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinul hidrografic Cerna, bazinele superioare ale Vișeului, Izei, Someșului, Crișului Repede, Crișului Negru, Someșului Mic, Arieșului, Timișului, Nerei, cursul inferior al Mureșului, unde vor fi în creştere ca urmare a cedării apei din stratul de zăpadă aferent zonelor montane și propagării și cursul inferior al Prutului, unde vor fi în scădere.

Sunt posibile creșteri izolate de niveluri și debite pe unele râuri mici din zonele de munte din nordul și centrul țării ca urmare a cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 03.04–04.04.2019 a fost în scădere, având valoarea de 5000 m3/s**, sub media multianuală a lunii aprilie (7900 m3/s).

Pe tot sectorul aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (4700 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 03.04.2019, ora 09.00 –04.04.2019, ora 06.00**

**ÎN ŢARĂ**

Vremea a fost, în general, frumoasă și s-a menținut caldă în regiunile vestice, nord-vestice și centrale și ușor mai rece decât în mod normal la această dată în celelalte zone. Cerul a fost varabil spre mai mult senin. Vântul a suflat slab și moderat, cu intensificări temporare în sud-vestul și local în centrul țării, cu rafale de până la 70...75 km/h și izolat în restul țării.Temperaturile maxime au fost cuprinse între 10 grade la Întorsura Buzăului, Constanța - dig, Mangalia și Sfântu Gheorghe-deltă și 21 de grade la Gurahonț, iar la ora 06 erau -7 grade la Miercurea Ciuc și 11 grade la Dumbrăvița de Codru. Mai era strat de zăpadă la munte, în general la altitudini de peste 1200 m și măsura la ora 20.00, în platformele stațiilor meteorologice, până la 207 cm în Masivul Făgăraș (Bâlea Lac). Noaptea izolat s-a produs brumă în Transilvania, Dobrogea și Moldova.

***Observaţii:*** *de ieri dimineață de la ora 06.00, au fost în vigoare 6 atenționări cod galben pentru fenomene meteorologice periculoase imediate, emise astffel: 4 de SRPV Timișoara și 2 de SRPV Sibiu.*

**LA BUCUREŞTI**

Vremea s-a încălzit ușor, apropiindu-se de normalul termic al acestei date și a devenit predominant frumoasă, cu cerul variabil. Vântul a suflat slab până la moderat. Temperatura maximă a fost de 14 grade la Afumați și 15 grade la Băneasa și Filaret. La ora 06.00, erau 2 grade la Băneasa, 3 grade la Afumați și 4 grade la Filaret.

**3. Prognoza meteorologică în intervalul 04.04.2019, ora 09.00 –05.04.2019, ora 09.00**

**ÎN ŢARĂ**

Vremea va fi, în general, frumoasă. Cerul va fi variabil, cu unele înnorări în timpul zilei în vestul şi nord-vestul țării, unde izolat și trecător va ploua slab. Vântul va sufla slab și moderat, cu intensificări temporar susținute în Banat și zona înaltă a Carpaților Meridionali, iar ziua, la cote mult mai reduse, local și temporar în sudul și estul teritoriului. Temperaturile maxime vor fi cuprinse între 9 grade pe litoral și 21 de grade în Câmpia de Vest, iar cele minime între -1 și 9 grade, mai scăzute în estul Transilvaniei, dar mai ridicate în Dealurile de Vest. Noaptea se va semnala brumă pe arii restrânse, mai ales în Transilvania.

**LA BUCUREŞTI**

Vremea va fi frumoasă, însă regimul termic va fi caracterizat de valori ușor mai coborâte decât cele climatologic specifice datei. Cerul va fi variabil, iar vântul va sufla slab și moderat. Temperatura maximă va fi de 14...15 grade, iar cea minimă de 1...3 grade.

**4. Buletin nivometeorologic emis pentru perioada 03 aprilie 2019 – 04 aprilie 2019**

**Evoluția vremii în ultimele 24 de ore:**

Vremea a fost caldă pentru această perioadă. Cerul a fost variabil, cu înnorări temporare în Meridionali unde izolat a nins slab în cursul după amiezei de ieri. Vântul a suflat slab și moderat, cu intensificări temporare de 50-70 km/h în vestul Meridionalilor și în sudul Apusenilor. Izolat s-a semnalat ceață pe creste. Pe fondul temperaturilor ridicate și a insolației, stratul de zăpadă a scăzut cu până la 4 cm. Pe versanții sudici din Bucegi au fost semnalate câteva avalanșe mici de topire.

**Grosimea stratului de zăpadă în 03.04.2019, ora 15.00:**

Carpații Meridionali: 208 cm la Bâlea-Lac, 128 cm la Vf. Omu, 118 cm Vf. Țarcu, 13 cm la Păltiniș, 4 cm la Sinaia, petice la Parâng, Cuntu, Fundata și Predeal;

Carpații Orientali: 89 cm la Vf. Lăcăuți, 87 cm la Vf. Călimani, 61 cm la Vf. Ceahlău-Toaca, 39 cm la Bucin, 25 cm la Iezer - Vf. Pietrosul Rodnei;

Carpații Occidentali: 18 cm la Stâna de Vale, 19 cm la Semenic, 12 cm la Vf. Vlădeasa, 3 cm la Vlădeasa cota 1400 m, 1 cm la Băișoara.

**Evoluţia vremii în intervalul 03.04.2019, ora 21.00 – 04.04.2019, ora 21.00:**

Vremea va fi în general frumoasă și caldă. Cerul va fi variabil, cu unele înnorări trecătoare. Vântul va sufla slab și moderat, din sector predominant sudic, cu intensificări locale de 50-70 km/h în Meridionali. Izolat se va semnala ceață.

**Peste 1800 m:** temperaturi minime: -9 la -5 gr.C; temperaturi maxime: -2 la 3 gr.C;

**Sub 1800 m:** temperaturi minime: -5 la 1 gr.C; temperaturi maxime: 3 la 11 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La peste 1800 m, stratul de zăpadă este în general consolidat, la suprafață fiind prezente cruste de gheață, în special noaptea și dimineața. În zonele cu depozite însemnate de zăpadă, pe pantele cu grad ridicat de înclinare, există un risc de declanșare a avalanșelor sub acțiunea unor supraîncărcări mari. În cazuri izolate, după orele amiezii și sub acțiunea insolației, în special pe versanții cu orientare sudică, pot fi angrenate straturi mai vechi, ceea ce ar duce la declanșarea unor avalanşe de dimensiuni medii.

Sub 1800 m, stratul de zăpadă este puternic umezit. Datorită temperaturilor nocturne negative se vor forma cruste de îngheț la suprafață, care ulterior se vor topi. La altitudini mai mici de 1400 m stratul este discontinuu. Temperaturile ridicate și vântul din sector sudic vor determina topirea și umezirea suplimentară a stratului de zăpadă. Se pot declanşa spontan avalanşe de topire, dar şi în condiţii de supraîncărcare, mai ales pe pantele mai înclinate, cu declanşare de la altitudini de peste 1600 m.

**Stabilitatea şi evoluţia stratului de zăpadă în masivul Bucegi: risc moderat**

La altitudini mai mari de 1800 m, stratul de zăpadă va continua să se consolideze pe fondul temperaturilor negative care se vor înregistra. La suprafața stratului sunt prezente cruste de gheață, iar în profunzime acesta este în general stabilizat. În zonele cu depozite însemnate de zăpadă, pe pantele cu grad ridicat de înclinare, există un risc de declanșare a avalanșelor sub acțiunea unor supraîncărcări mari. În cazuri izolate, după orele amiezii și sub acțiunea insolației, în special pe versanții cu orientare sudică, pot fi angrenate straturi mai vechi, ceea ce ar duce la declanșarea unor avalanşe de dimensiuni medii.

Sub 1800 m, stratul de zăpadă este putenic umezit datorită precipitațiilor slabe sub formă de ploaie și a temperaturilor ridicate din ultimele zile. Pe fondul temperaturilor nocturne negative se vor forma cruste de îngheț la suprafață, iar la altitudini mai mici de 1600 metri în mai multe zone, în funcție de expoziția versantului, stratul de zăpadă este discontinuu sau topit. Între 1600 și 1800 de metri se pot declanșa spontan avalanşe de topire, dar şi în condiţii de supraîncărcare mare pe pantele mai înclinate.

**Stabilitatea şi evoluţia stratului de zăpadă în masivele Țarcu – Godeanu și Parâng - Șureanu: risc moderat**

La altitudini mai mari de 1800 m, stratul de zăpadă este în general consolidat, iar datorită temperaturilor negative va mai prezenta la suprafață cruste de gheață, iar în profunzime acesta este în general stabilizat. În zonele cu depozite însemnate de zăpadă, pe pantele cu grad ridicat de înclinare, există un risc de declanșare a avalanșelor sub acțiunea unor supraîncărcări mari. În cazuri izolate, după orele amiezii și sub acțiunea insolației, în special pe versanții cu orientare sudică, pot fi angrenate straturi mai vechi, ceea ce ar duce la declanșarea unor avalanşe de dimensiuni medii.

Sub 1800 metri, stratul de zăpadă este umezit, iar pe fondul temperaturilor nocturne negative se vor forma la suprafață cruste de îngheț/dezgheț. La altitudini mai mici de 1400 m stratul este discontinuu sau topit. Între 1600 și 1800 de metri se pot declanşa avalanşe de topire, dar şi în condiţii de supraîncărcări, mai ales pe pantele cu înclinare mare.

**Stabilitatea şi evoluţia stratului de zăpadă în Munții Vlădeasa – Muntele Mare: risc redus**

Stratul de zăpadă este puternic umezit. Declanșarea avalanșelor de la altitudini de peste 1600 metri va fi posibilă doar izolat, pe pantele înclinate și pe văile adăpostite unde sunt create acumulări mai importante de zăpadă.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La altitudini de peste 1600 m, stratul este în general consolidat. Pe fondul temperaturilor nocturne negative s-au format la suprafață cruste de gheață. Insolația și temperaturile diurne pozitive vor conduce la umezirea suplimentară a stratului. În zonele cu depozite însemnate de zăpadă, pe pantele cu grad ridicat de înclinare, există un risc de declanșare a avalanșelor sub acțiunea unor supraîncărcări mari. În cazuri izolate, după orele amiezii și sub acțiunea insolației, în special pe versanții cu orientare sudică, pot fi angrenate straturi mai vechi, ceea ce ar duce la declanșarea unor avalanşe de dimensiuni medii la peste 1800 m.

Sub 1400 metri, în funcție de expoziția versantului, stratul este discontinuu.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 02.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Garda Naţională de Mediu – Comisariatul Judeţean Harghita*** informează despre producerea, la 03.04.2019, unei poluări accidentale a solului, ca urmare a unor scurgeri de îngrăşământ lichid tip UAN (amestec de azotat de amoniu şi uree) dintr-un vagon cisternă (expeditor: SC Azomureş SA), în zona gării din localitatea Siculeni, judeţul Harghita. Reprezentanţii G.N.M. C.J. Harghita şi I.S.U. Harghita au intervenit pentru izolarea zonei şi oprirea scurgerii.

***Administrația Rezervației Biosferei Delta Dunării*** revine cu informaţii despre incendiul izbucnit la 02.04.2019, la ora 11:00, în zona strict protejată Istria – Sinoie şi zona tampon Istria – Sinoie, judeţul Tulcea. Incendiul a fost stins de I.S.U. Dobrogea în aceeaşi zi, la ora 23:00. Au ars aproximativ 250 ha de stuf, papură şi vegetaţie uscată. Nu se cunosc cauzele izbucnirii incendiului. S-au înregistrat mortalităţi la reptile: 4 ţestoase de uscat, 3 şerpi de apă. Nu s-au observat mortalităţi la păsări sălbatice.

***Garda Forestieră Suceava*** informează despre producerea, la 02.04.2019, la ora 13:30, unui incendiu de litieră pe raza O.S. Vaduri, în zona localităţii Alexandru cel Bun, judeţul Neamţ. A fost afectată o suprafață de 1,50 ha. Incendiul a fost stins în aceeaşi zi, la ora 17:00, de personalul silvic și pompieri. Cauza izbucnirii incendiului a fost propagarea focului deschis, lăsat nesupravegheat.

***Garda Forestieră Timişoara*** informează despre producerea următoarelor incendii de litieră:

- incendiul izbucnit la 02.04.2019, la ora 20:45, pe raza O.S. Moldova Nouă, în zona localităţii Sicheviţa, judeţul Caraş-Severin, care a afectat o suprafață de 25,0 ha, în fond forestier de stat;

- incendiul izbucnit la 01.04.2019, la ora 13:20, pe raza O.S. Moldova Nouă, în zona localităţii Sicheviţa, judeţul Caraş-Severin, care a afectat o suprafață de 63,0 ha, în fond forestier de stat, a fost stins la 02.04.2019, la ora 21:30, de personalul silvic, pompieri și cetățeni;

- incendiul izbucnit la 02.04.2019, la ora 15:00, pe raza O.S. Brad, în zona localităţii Bucureşci, judeţul Hunedoara, care a afectat o suprafață de 5,0 ha, în fond forestier de stat, a fost stins în data de 03.04.2019, la ora 10:00, de personalul silvic şi cetățeni.

Cauza izbucnirii incendiilor a fost propagarea focului de pe terenurile învecinate.

***Garda Forestieră Braşov*** informează despre producerea, la 02.04.2019, la ora 24:00, unui incendiu de litieră pe raza O.S. Tălişoara, în zona localităţii Vâlcele, judeţul Covasna. A fost afectată o suprafață de 2,0 ha. Incendiul a fost stins la 03.04.2019, la ora 12:45, de personalul silvic, pompieri și cetăţeni. Cauza izbucnirii incendiului a fost propagarea focului deschis, lăsat nesupravegheat.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.04.2019-03.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE